钦定古今图书集成/明伦汇编/官常典/第708卷 > 赵苞
## 钦定古今图书集成/明伦汇编/官常典/第708卷 > 赵苞

按《河间府志》：“苞字威豪，甘陵东武城人。从兄忠为中
常侍，苞深耻其门族宦官名，誓不与忠交通。初仕州
郡，举孝廉，再迁广陵令。视事三年，政教清明。郡表其
状，迁辽西太守，抗厉威严，名振边俗。以到官明年，遣
使迎母及妻于垂。当到郡，道经柳城，值鲜卑万馀人
入塞寇钞，苞母及妻子遂为所劫质，载以击郡。苞率”
步骑二万与贼对阵，贼出母以示苞，苞悲号谓母曰：
“为子无状，欲以微禄奉养朝夕，不图为母作祸。昔为
母子，今为王臣，义不得顾私恩，毁忠节。惟当万死，无
以塞罪。”母遥谓曰：“威豪，人各有命，何得相顾以亏忠
义！昔王陵母对汉使，伏剑以固其志，尔其勉之！”苞即
时进战，贼悉摧破，其母、妻皆为所害。苞殡殓母毕，自
陈归葬。灵帝遣策吊慰，封鄃侯。苞葬讫，谓乡人曰：“食
禄而避难，非忠也；杀母以全义，非孝也。如是，有何面
目立于天下。”遂呕血而死。